Kaapstad-brande doelbewus gestigDie brande in Kaapstad (3 Maart 2015) Foto: Andrea Nixon http://picoftheweek.andynix.co.za/ Twee van die drie brande wat in Maart verwoesting gesaai het in die Kaapse Skiereiland is doelbewus gestig, en die derde een, die grootste van die drie, is moontlik per ongeluk deur ŉ paar haweloses begin. Die inligting is Donderdag in ŉ verslag ná ŉ forensiese ondersoek deur die stad Kaapstad bekend gemaak. Dr. David Klatzow, forensiese ondersoekbeampte, het gesê hy het klinkklare bewyse dat die grootste brand aan die bokant van Pecks Valley net bo St James begin is. Hy het ŉ gedeeltelik gebrande kombers en twee sigaretaanstekers gevind as bewyse dat die brand daar begin het. ŉ Foto wat saam met die verslag versprei is, wys die klipperige gedeelte waar die haweloses moontlik hul vuur gemaak het. “Daar bestaan min twyfel dat die groot brand wat na Houtbaai versprei het, naby of reg by hierdie rotsskuiling begin het, en dat dit deur mense begin is,” het Klatzow gesê. “Dit is heel waarskynlik per ongeluk deur haweloses, godsdienstige groepe of oornagkampeerders begin.” Volgens hom kon die brand wat nader aan Scarboroughweg begin het, ook nie enigiets anders wees buiten dat mense dit begin het nie. “Daar is geen moontlike elektriese oorsake nie,” het hy gesê. Hy het dieselfde gevolgtrekking gemaak vir die brande wat aan die hellings van Clovelly begin het. “Die brande is waarskynlik deur mense gestig, wat doelbewus ŉ groot brand wou begin.” Die brande het internasionaal die nuus gehaal en meer as 3 000 hektaar en ŉ paar huise is vernietig, veral naby Tokai-woud. Die stad het nog nie amptelike syfers bekend gemaak nie, maar die brande het die belastingbetaler moontlik enigiets tussen R20 miljoen en R40 miljoen uit die sak gejaag. Lees alle vorige berigte oor die bergbrand op Maroela Media. Bron: Giordano Stolley, News24